Jón Hafþór Marteinsson bifvélavirki vinnur að gerð gróðurhúsa úr efni sem annars væri fargað . Hann kallar þau bambahús . Vonar að unga kynslóðin fái að rækta í þeim . Jón Hafþór Marteinsson og bambahús komandi kynslóða . Fréttablaðið / Sigtryggur Laugardagur 11. janúar 2020 Auglýsing Þetta er hugmynd sem á ekki að persónugera . Allar hugmyndir eru afsprengi einhvers og ég hef aldrei litið á þær sem eign . Það væri svipað og að eigna sér talnaröð , “ segir Jón Hafþór Marteinsson um svokölluð bambahús sem hann býr til úr plastílátum sem kölluð eru bambar . „ Ég er búinn að setja upp tvö hús í Bolungarvík , annað heima hjá mér , hitt er við aðalgötuna , gaf það bænum til að hvetja fólk til að huga að ræktun og sjálfbærni . Hér er búið að finna lausn til að gera einnota umbúðir verðmætar . “ Umbúðirnar eru 1.000 lítra tankar úr plasti og galvaníseruðu járni . Í þeim eru flutt inn alls kyns efni , meðal annars til matvælaframleiðslu . „ Það eru þúsundir á ári sem flutt er inn af bömbum . Það er dýrt að farga þeim og þeir eru svo fyrirferðarmiklir að það svarar ekki kostnaði að flytja þá út aftur , “ upplýsir Jón Hafþór . Hann segir húsin þola meiri vind en flest önnur gróðurhús . „ Þau eru með járnvirki , boltuð saman og tankana sker ég niður á sérstakan hátt . Neðri hlutinn er fylltur með vatni , 100 - 200 lítrum , það virkar sem þyngdarstuðull , varmajafnari og sjálfvirk vökvun fyrir þá mold sem er þar fyrir ofan . “ Það sem verkefnið vantar er fyrst og fremst aðstaða til að taka á móti bömbunum og smíða úr þeim . Til að það geti gengið vel þarf aðkomu innflytjenda og stjórnvalda . „ Ég hef allan tímann hugsað þetta sem fjöldaframleiðsluverkefni . Fjárhagslega stendur það undir sér . Aðalávinningurinn er þó að efla vitundina um að rækta sjálf og finna verðmætin í ruslinu sem við eigum . “ Draumur Jóns Hafþórs er að svona bambahús fari inn á alla leikskóla og skóla svo krakkar læri að rækta sinn mat . „ Þessi lausn ætti að tikka í öll boxin sem við erum að sækjast eftir , “ segir hann og ítrekar að hann vilji að hugmyndin standi en sé ekki eignuð honum persónulega . Jón vonast til að komandi kynslóðir geti ræktað í gróðurhúsunum .